出郭  其二
作者：陳造
朝代：宋

paragraphs: 對花不領幾柳下，以詩自苦如東野。
今年陡覺負芳時，狎興蕭條殊曩者。
西湖南園怳入夢，漫道尻輪神作馬。
可堪山鳥勸歸去，擬爲蒓羹乞長假。
十分銷瘦空自憐，一段閑愁倩誰畫。
春光只比東逝波，堂堂去意那能借。
青梅崖蜜倏登俎，禊祓鞦韆仍復罷。
感君妙句慰岑寂，欲挽清歡付衰謝。
光風摇摇壓輕暑，亭榭况經微雨灑。
徑煩麴糵寬懷抱，未用文章繼風雅。
飜階芍藥醉面欹，壓架酴醾香蓓亞。
江城日有問字人，酒不論錢更須貰。
君今頼以主人賢，我亦不憂官長訝。
鶑花好處醉爲鄉，與君平日俱聲價。
旗亭市樓故鄉約，歲晚會須茅一把。
客中一笑且追陪，飲勿言歸當卜夜。